ភាព​ច្របូក​ច្របល់​ដោយសារ​ជំងឺ​កូវីដ១៩​ក្នុង​ទ្វីប​អាហ្វ្រិក​នាំ​ឱ្យ​មាន​ពួក​ជ្រុល​និយមឆ្លៀត​ឱកាស​ធ្វើ​សកម្មភាព​ភេរវកម្ម​
មេ​បញ្ជាការ​យោធា​ជាន់​ខ្ពស់​ស.រ.អា.​ម្នាក់​និយាយ​ថា​ នៅពេល​ការ​រាតត្បាត​ជំងឺ​កូវីដ១៩​បាន​នាំ​ឱ្យ​សង្គម​ដែល​មិន​មាំទាំ​ ​រឹតតែ​ខ្សោយ​ថែម​ទៀត​ ដោយ​ពួក​ភេរវជន​រង់​ចាំ​ឱកាស​ធ្វើ​សកម្មភាព​ជាពិសេស​ទៅ​លើ​ពួក​ជន​អាច​គ្រោះ​ដោយងាយ​នៅ​ក្នុង​ទ្វីប​អាហ្វ្រិក។​ 
JOHANNESBURG — លោកឧត្តមសេនីយឯក Dagvin Anderson  នៃទីបញ្ជាការកិច្ចប្រតិបត្តិការពិសេសស.រ.អា.ក្នុងទ្វីប អាហ្វ្រិក និយាយថា អង្គការជ្រុលនិយមឃោរឃៅហៅកាត់ថា VEOs បានឆ្លៀតឱកាសពេលមានភាពច្របូកច្របល់ដោយសារវីរុសកូរ៉ូណាក្នុងទ្វីបអាហ្វ្រិក ដើម្បីជំរុញគោលដៅវាយប្រហារពួកវាក្នុងសង្គមងាយរងគ្រោះ ពីប្រទេស នីហ្សេរីយ៉ា ទៅដល់ប្រទេសម៉ូហ្សំប៊ិក។ លោកបាននិយាយជាមួយពួកអ្នកកាសែតតាមរយៈប្រព័ន្ធ Video Zoomពីទីស្នាក់ការធំនៃ AFRICOM នៅក្នុងក្រុង Stuttgart ប្រទេសអាល្លឺម៉ង់។ លោកឧត្តមសេនិយឯក Dagvin Anderson បានមានប្រសាសន៍ថា៖ «ខ្ញុំមានជំនឿថា ពួកជ្រុលនិយមនឹងរកឱកាសទាញយកផលប្រយោជន៍ហើយជំងឺកូវីដនាំឱ្យមានឱកាសទាំងនេះ ពីព្រោះជំងឺនេះបានធ្វើឱ្យរដ្ឋាភិបាលមានបញ្ហាពិបាកៗច្រើន...យើងដឹងដែរថា រដ្ឋាភិបាលនិងប្រទេសនានានៅក្នុងទ្វីប អាហ្វ្រិកក៏មានភាពតានតឹងដែរហើយពួក VEOs នឹងទាញយកប្រយោជន៍ពីការណ៍នេះ។ ខ្ញុំមិនអាចនិយាយប្រាប់លោកអ្នកថា តើពួកវាធ្វើបែបណាដោយពិតប្រាកដទេ ពីព្រោះវិធានការរបស់ពួកវាអាចធ្វើតាមវិធីផ្សេងៗក្នុងប្រទេសនីមួយៗ។ពួក VEOs ទាំងនេះមានថាមភាពណាស់ហើយពួកវាមានការបត់បែនណាស់។ ពួកវានឹងរកចំណុចខ្សោយដែលពួកវាអាចទាញយកប្រយោជន៍បានហើយ ពួកវាតាមវាយប្រហារលើចំណុចខ្សោយទាំងនេះ»។ នៅក្នុងប៉ែកខាងលិចនៃទ្វីប អាហ្វ្រិកពួកជ្រុលនិយមកាន់សាសនាឥស្លាម បានបិទប្រព័ន្ធសិក្សាអប់រំ។ លោក Anderson បាននិយាយយោងដល់សាលារៀនជាង៣ពាន់ដែលបានត្រូវបិទដោយពួកជ្រុលនិយមនៅក្នុងប្រទេសម៉ាលីនិងប្រទេស Burkina Faso។ នៅក្នុងសាធារណរដ្ឋប្រជាធិបតេយ្យ កុងហ្គោ សាធារណរដ្ឋអាហ្វ្រិក និងសាធារណរដ្ឋអាហ្វ្រិកកណ្តាលនិងប្រទេសម៉ូហ្សំប៊ិក ពួកជ្រុលនិយមកាន់សាសនាឥស្លាម បានប្រើប្រាស់ទុក្ខសោកក្នុងមូលដ្ឋានដើម្បីបំពេញសកម្មភាពពួកវា។ លោកបាននិយាយថា ក្រុមខ្លះក្នុងចំណោមក្រុមទាំងនេះពឹងពាក់លើជំនួយបរទេសពីក្រុមស៊ីឈ្នួលច្បាំងដែលគ្មានការទាក់ទងច្បាស់លាស់ជាមួយពួកឯទៀតៗ។ គេយល់ថា ពួក Wagner Group ដែលប្រកបដោយអាថ៌កំបាំងមានសកម្មភាពនៅក្នុងប្រទេសចំនួន២០ក្នុងទ្វីបអាហ្វ្រិកដោយមានរួមបញ្ចូលប្រទេសម៉ូហ្សំប៊ិក លីប៊ី ស៊ូដង់ Ivory Coast និងសាធារណរដ្ឋ អាហ្វ្រិកកណ្តាល។ លោកឧត្តមសេនីយឯក Dagvin Anderson បាននិយាយជាថ្មីអំពីមតិពួកអ្នកវិភាគដែលនិយាយថា ពួក Wagner Group មានការទាក់ទងជិតស្និទ្ធជាមួយរដ្ឋាភិបាលវិមានក្រឹមឡាំងដែលជាការចោទប្រកាន់អាជ្ញាធររុស្សីបានបដិសេធ។ លោក Anderson បានមានប្រសាសន៍ទៀតថា៖ «ប្រទេសរុស្សីបានទាក់ទងដោយផ្ទាល់ជាមួយពួក Wagner Group។ ខ្ញុំយល់ឃើញថា ពួកនេះអាចធ្វើឱ្យមានអន្តរាយច្រើនណាស់។ ខ្ញុំឃើញថាពួកនេះធ្វើឱ្យមានការខូចប្រយោជន៍ដែលជាការគំរាមកំហែងអន្តរជាតិរួមគ្នា។ ជាអកុសលអ្វីដែលយើងឃើញគឺពួកវាបានបញ្ឆេះសង្គ្រាមនៅក្នុងប្រទេសលីប៊ី។ មានការនិយាយថា ពួកវាជាពួកយោធាឯកជនធ្វើការតាមកុងត្រា។ ខ្ញុំយល់ថា បើគិតឱ្យបានវែងឆ្ងាយពួកនេះជាក្រុមមួយមានសកម្មភាពខ្លាំងក្លាដូចដែលយើងបានឃើញនៅក្នុងរបាយការណ៍កាសែតដែលថា ក្រុមហ៊ុនឯកជនមិនអាចនាំចូលប្រព័ន្ធអាវុធច្រើនបែបនេះបានទេ។ ទាំងនេះជាប្រព័ន្ធអាវុធផ្តល់ឱ្យដោយរដ្ឋ»។ លោក Anderson ក៏បាននិយាយអំពីសេចក្តីប្រកាសកាលពីពេលថ្មីៗនេះថា ទីស្នាក់ការធំនៃកិច្ចប្រតិបត្តិការពិសេសស.រ.អា.ក្នុងទ្វីប អាហ្វ្រិកនឹងលើកចេញពីប្រទេសអាល្លឺម៉ង់ទៅកាន់ប្រទេសមួយទៀតក្នុងទ្វីបអឺរ៉ុប។ លោកបានកត់សម្គាល់ថា ការបង្អាក់ដោយវិបត្តិវីរុសកូរ៉ូណាមិនកែប្រែឬបន្ថយកិច្ចប្រតិបត្តិការរបស់ស.រ.អា.នៅក្នុងទ្វីបអាហ្វ្រិកទេ ហើយលោកបានបង្ហាញហេតុផលថា ការផ្ទេរអគ្គបញ្ជាការដ្ឋាននេះអាចមានផលប៉ះពាល់តិចតួចដល់ការងាររបស់ក្រុមយោធាអាមេរិកាំងនៅទីនោះ។ លោក Anderson បានថ្លែងថា អ្វីដែលធ្វើឱ្យលោកបារម្ភគឺផលប៉ះពាល់ប្រកបដោយមហន្តរាយដោយការរាតត្បាតជាសាកលនៃជំងឺកូវីដ១៩ លើសេវានិងស្ថាប័ននានាក្នុងទ្វីប អាហ្វ្រិក។ លោកបានកត់សម្គាល់ថា មុខនាទីក្រុមយោធាមានកំហិតហើយជួនកាលយឺតពេក។ លោកបាននិយាយបន្ថែមថា៖ «ជាញឹកញយយើងប្រៀបដូចជាអ្នកពន្លត់អគ្គិភ័យដែរគឺថា នៅពេល លោកអ្នកនិយាយទូរស័ព្ទប្រាប់ពួកគេអំពីអគ្គិភ័យនោះ ពេលនោះភ្លើងបានឆេះ ទៅហើយហើយ យើងគួរធ្វើអ្វីៗដើម្បីទប់ស្កាត់អគ្គីភ័យ។ យើងត្រូវចាត់វិធានការកុំឱ្យភ្លើងនេះឆេះរាលដាលបាន។ ដូច្នេះទោះបីជាខ្ញុំសរសើរការយកចិត្តទុកដាក់របស់មនុស្សគ្រប់គ្នាដល់អ្វីដែលក្រុមយោធាអាមេរិកាំងបានធ្វើប៉ុន្តែនោះពេលលោកអ្នកប្រកាសសញ្ញាអគ្គីភ័យវាប្រហែលយឺតបន្តិចហើយ។ យើងគួរចាត់វិធានការជាមុខដើម្បីបញ្ចៀសកុំឱ្យមានការអន្តរាយ»។ ឧត្តមសេនិយអាមេរិកាំងរូបនេះបាននិយាយថា នៅពេលនេះគ្រួសារនិងសហគមន៍នៅទូទាំងពិភពលោកប្រឈមនឹងភាពមិនប្រាកដប្រជានិងការភ័យខ្លាចនៅពេលវីរុសកូរ៉ូណានៅតែរាលដាលតទៅទៀត។ ដំណោះស្រាយខាងយោធាតែឯងមិនអាចដោះស្រាយសេចក្តីត្រូវការសម្រាប់សន្តិសុខម្ហូបអាហារ សាលារៀនការថែទាំសុខភាពឱ្យបានសមរម្យនិងសេវារដ្ឋាភិបាលជាមូលដ្ឋានបានទេ។ពួកជ្រុលនិយមខ្លះនិយាយថា ពួកវាបានងើបឡើងដើម្បីដោះស្រាយអំពើអយុត្តិធ៌មទាំងនោះ--ក៏ប៉ុន្តែលោក Anderson បានមានប្រសាសន៍ថា វិធីហិង្សារបស់ពួកវាទាល់ច្រកហើយ៕ ប្រែសម្រួលដោយលោកឈឹម សុមេធ